Dames Aktueel beloof verrykende Vrouedag | Mossel Bay Advertiser
Dames Aktueel beloof verrykende Vrouedag
Thursday, 07 August 2014, 13:26
SUID-KAAP NUUS - Outeniqua Dames Aktueel bied hulle 18de Vrouedag vanjaar op 20 September by die Eden Place (Ou Radermachers in George) aan. Dit beloof om soos elke jaar 'n stylvolle, verrykende dag te wees.
Just Water is vanjaar die hoofborg aldus die naam Just Water Outeniqua Dames Aktueel Vrouedag.
Vanjaar se tema, Mooimaak Inspirasie, beloof om elke dame nie net fisies te inspireer nie, maar om na 'n dieper en blywende skoonheid te streef.
Moria Sewals, die gewilde aanbieder van Maatband, op kykNET is vanjaar die gasspreker en seremoniemeester. Sy beywer haar daartoe om mense positief oor hulleself te laat voel en gaan met die dames gesels oor Dagroom vir jou siel. Sy is ook tans die besigheidsbestuurder van 'n maatskappy wat unieke en kliniese nagevorsde produkte invoer wat in verskeie gesondheids- en skoonheids-industrieë gebruik word.
Estie Schreiber is die bemarkingsbestuurder van SA Natural Products en word weekliks oor tien radiostasies in Suid-Afrika en Namibië gehoor. Sy gaan oor Pitkos vir 'n gesonde lewe, Natuurlik, gesels.
Lizette van der Westhuizen, van die parfuumverskaffer African Sales Company, se bydra tot die Mooimaak Inspirasie, is Daar's 'n geur in elke vrou.
Dit gaan ook wonderlik wees om plaaslike talent in aksie te beleef. Dr. Adri Hofmeister en dr. Herman van Rooyen van Skinlogic, George, gaan deur middel van 'n visuele aanbieding wys hoe veroudering in die gesig plaasvind en hoe hulle met onder ander 'botox' en 'fillers' 'n Nuwe Jy, kan optower. Ongelooflike pryse wat deur Skinlogic geskenk is, kan gewen word.
Die gaskunstenaar is die veelsydige Louis Loock, wat jare lank saam met die immergewilde mansgroep, Romanz opgetree het. Hierdie talentvolle sanger het benewens deeglike sang-opleiding ook 'n honneursgraad in lyfteater en mimiek. Hy het al in verskeie blyspele asook internasionale advertensies opgetree. Louis se solo-debuutalbum, met klassieke klanke en ligte ritmes word in Oktober uitgereik. Sy passievolle stem gaan die dames met 'n mooi siel laat huiswaarts keer.
Die kaartjies, wat 'n middagete insluit, beloop R200 per persoon en is beskikbaar by Magdaleen Smook by 044 873 6568 of 074 977 1986.